
Fra rettsikkerhet til rettsløshet! 


Individuelle tilpassede tjenester, hvor realistisk 
er det? Institusjoner for utviklingshemmede ble 
avviklet i Norge i 1991. I 2022 stiller jeg 

spørsmålet om institusjonene er på vei tilbake? 


«Stadig oftere bygger norske kommuner store 
bofellesskap for mennesker med 


utviklingshemming» (Rønne: 2017). 
Publisert torsdag, 19. januar 2023, av Miriam Charlotte Strømsholm 


Tekst: Merethe Hermundstad, Klinisk vernepleier og habilitør 


Jeg har bakgrunn som vernepleier og over de siste 10 årene har jeg 
arbeidet som habilitør i forskjellige helseforetak, innen barnehabilitering, 
voksenhabilitering og per dags dato voksenhabilitering. Jeg er blant 
annet engasjert i rettighetene til utviklingshemmede og de siste årene 
har jeg sett en skremmende utvikling. 


Rettsikkerhet 

Begrepet rettssikkerhet handler om hvordan forholdet mellom 
myndighetene og enkeltpersonen bør være. I kjernen av begrepet 
ligger det at de avgjørelser myndigheter treffer overfor 
enkeltpersoner, grupper og befolkningen som helhet, skal være mest 
mulig rettferdige og forutsigbare. Myndigheter skal opptre på en 
betryggende måte og kunne kontrolleres. Dette oppnås ved 
lovreguleringer av hva avgjørelsene kan gå ut på, hvilke kriterier som 
må være oppfylt for å treffe en avgjørelse, og hvilke fremgangsmåter 
som skal benyttes når avgjørelsene treffes. Avgjørelser skal ha sin 
grunn i regler og ikke i makt eller forgodtbefinnende. Flere av de 
grunnleggende menneskerettighetene dreier seg om rettssikkerhet 
(Molven, 0. og Gisle, J., 2020) 


Historikk 
For å se hvordan rettsikkerheten har utviklet seg for mennesker med 
utviklingshemmede har jeg tatt et historisk tilbakeblikk. 


Det har vært en lang kamp for å få lovfestede rettigheter for 
utviklingshemmede i Norge. J.A. Lippestad kjempet i sin tid sammen 
med sin søster Emma Hjort for rettighetene til utviklingshemmede. Den 
første institusjonen for utviklingshemmede ble etablert av Emma Hjort 
på slutten av 1800 tallet. I 1915 ga hun institusjonen til Staten. Etter hvert 
ble det 109 institusjoner med plass til 5500 personer, de fleste ble drevet 
av private. Utviklingshemmede levde under elendige kår i institusjonene i 
mange år. Etter andre verdenskrig og tidlig på 1950 tallet ble 
åndssvakeomsorgen etablert som en ren institusjonsomsorg hvor 
formålene var pleie, verne og gi opplæring. (St. meld nr 88 (1974-75). 


Tidlig i 1960 årene startet et opprør mot institusjonsbasert omsorg og de 
forholdene utviklingshemmede da levde under. Opprøret handlet også 
om kritikk av en ensidig medisinsk og sykepleiefaglig tenkning som rådet 
i omsorgen for åndssvake. I 1961 startet den første 
vernepleierutdanningen på Emma Hjorts hjem i Sandvika. Overlege Ole B. 
Munch regnes som grunnleggerens far for utdanningen (Luteberget, L., 
Kjær, E. og Tjelle, K.,F. 2019). 


Fra midten av 60-tallet og frem mot 1990 ble det gjort flere utredninger 
om utviklingshemmedes levekår med påfølgende stortingsmeldinger 
uten at det førte til forandringer. Intensjonene var gode, ta bare en titt på 
målsetningen fra 1967. 


«Utgangspunktet må være at funksjonshemmede bør ha rett til 
samme levestandard og valgfrihet til å planlegge sitt liv som andre i 
den utstrekning dette er mulig. Samfunnet må legge forholdene til 
rette slik at personer med funksjonshemninger får medisinsk, 
pedagogisk og sosial hjelp, slik at de kan nytte sine evner fullt ut. Et 
viktig prinsipp å den nye tankegang er normalisering. Dette vil si at en 
ikke skal trekke unødig skillelinjer mellom funksjonshemmede og 
andre når det gjelder medisinsk og sosial behandling, oppdragelse, 
utdanning, sysselsetting og velferd» (St.meld 88 (1966-67), s 8) 


Til tross for dette skjedde det ingenting som forbedret levekårene for 
utviklingshemmede. 


På 70-tallet kom fokuset på rettsikkerhet. Det ble knyttet til frihet, 
medvirkning, påvirke egen situasjon og det var omfattende drøftinger 
om samtykke. Ressurser, holdninger og handlinger hos ansatte og 
kontrollvirksomhet ble også sett på som rettsikkerhet. (NOU 1973: 25 og 
St.meld nr 88 (1974-75). 


Samarbeid var og en faktor under rettsikkerhet. Samarbeid i og mellom 
personalgrupper ble sett på som en forutsetning for sammenheng og 
kontinuitet i den enkeltes liv. Det ble presisert at det måtte settes av tid 
til samarbeid. For at den enkelte klient skulle bli oppfattet som et hele, 
en individuell personlighet der både intellektuell, følelsesmessige og 
sosiale momenter spiller sammen var samarbeid en forutsetning. 
Samarbeid med foreldre var en selvfølgelighet som skulle gå inn som et 
ledd i avdelingens virksomhet. Andre faktorer som gikk inn under 
rettsikkerhet var styrking av personalet, kvantitativt og kvalitativt, 
sistnevnte med tilbud om grunnopplæring (St.meld nr 88 (1974-75)). 


Forandringer uteble og det skulle gå ytterligere år, nye offentlige 
utredninger og endring av lovverk før det skjedde noe. I mellomtiden 
levde utviklingshemmede under elendige kår. 


Justis og politidepartementet kom så med en St. meld med tittelen 
«Rettsikkerhet i sosial- og helseinstitusjoner» (St. meld nr. 32 (1976-77) I 
denne meldingen kom Justis og politidepartementet med kraftig kritikk 
til sykehus og institusjoner om behandling og manglende ressurser. 


Begrepet rettsikkerhet ble drøftet i et eget kapittel. Makt og avmakt i 
relasjon av å måtte være på institusjon og relasjonen til myndighetene 
uten å være i stand til å utrykke seg ble belyst. St. meldingen belyste 
flere faktorer innen rettsikkerhet, å ha visse verdier i fred, klienter skulle 
få det de hadde krav på, trygghet ble sett i sammenheng med 


forutsigbarhet, en rask, rettferdig og hensynsfull saksbehandling, 
klienten skulle bli hørt og ikke umyndiggjøres, lik behandling med mer 
(St. meld nr. 32 (1976-77)). 


Meldingen fikk betydning for andre utredninger, forarbeider og fremtidig 
lovverk. 


1 1982 ble et nytt utvalg nedsatt for å gjennomgå helsevernet for psykisk 
utviklingshemmede (HVPU). Ole Petter Lossius var formann for utvalget. 
Utvalget var på befaring på flere institusjoner og funnene var 
graverende. Livssituasjonen og levekårene for psykisk 
utviklingshemmede, medmenneskelig, sosialt og kulturelt var 
uakseptable. I 1985 ga de sin innstilling til Sosialdepartementet med en 
NOU med følgende tittel: «Levekår for psykisk utviklingshemmede» (NOU 
1985: 34). Som følge av den ble HVPU - reformen også kalt 
ansvarsreformen igangsatt. 


Institusjoner skulle avvikles og utviklingshemmede skulle flyttes tilbake 
til hjemkommuner. I utredningen fikk rettsikkerhet en stor plass. Det 
bledrøftet hvordan sikre utviklingshemmede en rettsikkerhet med en 
forsvarlig minstestandard (NOU 1985: 34). Normaliseringsprinsippet ble 
grunnlaget for hvordan levestandarden skulle bli (NOU 1985: 34). 
Avviklingen av institusjonene gikk ikke av seg selv, det måtte en 
midlertidig lov for å få gjennomført det i praksis (Midl. lov om avvikling av 
HVPU 1988). 


Lossiusutvalget belyste flere problemstillinger som ikke tidligere var 
ivaretatt overfor mennesker med utviklingshemning, det nevnes: bolig, 
tjenester, verge/mentor, regulering av bruk av tvang, rettigheter, regler 
om saksbehandling, enkeltvedtak, mulighet for å klage, kontroll og tilsyn 
med mer (NOU 1985: 34). 


Parallelt med denne utredning foregikk det en annen utreding (NOU 
1985:18) med tittelen «Lov om sosiale tjenester» (Sosialtjenesteloven) 
som fikk stor betydning for rettigheter av tjenester. Mars 1991 kom 
proposisjonen til loven fra sosialdepartementet som ble godkjent i 
statsråd samme dag. Loven ble iverksatt 13. desember 1991. 

Fra føringer til praksis 

Sosialtjenesteloven (1991) regulerte kommunens ansvar for tjenester og 
ga klare føringer for hvordan kommunene skulle organiseres og 
administreres. Fylkesmannen (nå Statsforvalteren) skulle føre tilsyn og 
kontrollere at lover og forskrifter og andre bestemmelser ble 
fulgt.Brukermedvirkning ble lovfestet og tilbudet skulle så langt som 
mulig utarbeides sammen med tjenestemottaker. Det var et eget kapittel 
som regulerte saksbehandling om enkeltvedtak, klage og Fylkesmannens 
overprøving. Videre regulerte loven det minimum av tjenester som skulle 
gis. (Sosialdepartementet, 1992). 


Helsetjenester ble regulert i kommunehelsetjenesteloven av 19. 
november 1982 nummer 66. 


På slutten av 1990 tallet og starten av 2000 tallet kom det nye forskrifter, 
rundskriv og veiledere som styrket rettsikkerheten for 
utviklingshemmede ytterligere. 


11997 kom Forskrift om kvalitet i pleieog omsorgstjenestene for 
tjenesteyting med et tilhørende rundskriv «Kvalitet i pleie og 
omsorgtjenestene» (Sosial- og helsedepartementet, 1997). Forskriften 
hadde som formål å sikre kvalitet for alle som mottok pleie- og 
omsorgstjenester og at de fikk dekket sine grunnleggende behov med 
respekt for menneskets egenverd og livsførsel. Rundskrivet definerte 
kvalitet slik «Kvalitet er helheten av egenskaper en enhet har og som 
vedrører dens evne til å tilfredsstille uttalte og underforståtte behov» 
(Sosial- og helsedepartementet, 1997, s 8). 


Forskriften gjorde det tydelig at tjenestemottaker skulle medvirke og 
evt. pårørende, verge/hjelpeverge. Tjenestene skulle være helhetlig, 
samordnet og fleksibelt. Forskriften definerte hva som mentes med 
grunnleggende behov. Forskriften hadde tydelige føringer for hvordan 
dokumentasjon skulle ivaretas (Sosial- og helsedepartementet, 1997). 


Her blir rettsikkerheten ytterligere sikret.| 1999 kom 
pasientrettighetsloven som senere ble til pasient- og 
brukerrettighetsloven. Loven regulerer pasienters og brukeres rett til 
helse- og omsorgstjenester, og pasienters og brukeres rettigheter i form 
av formelle saksbehandlingsregler som skal sikre at rettighetene 
oppfylles. 


I 2002 kom forskrift om internkontroll. Formålet med forskriften var å 
bidra til faglig forsvarlige tjenester og sikre systematisk styring og 
kontinuerlig forbedringsarbeid i tjenestene. Internkontroll ble definert 
som systematiske tiltak for å sikre at virksomhetens aktiviteter 


planlegges, organiseres, utføres og vedlikeholdes. Kommunens frihet var 
å tilpasse internkontrollen til sin organisasjon med hensyn til størrelse, 
egenart, aktiviteter og risikoforhold. Forskriften ble fulgt opp med en 
veileder i 2004 (Sosial- og helsedirektoratet, 2004 a). 


| 2003 ble forskriften «Kvalitet i pleieog omsorgstjenesten fornyet». Den 
fikk også en veileder i 2004 (Sosial- og helsedirektoratet, 2004 b). 


De nye forskriftene hadde flere nye faktorer som var med på å styrke 
rettsikkerheten til tjenestemottakere. Selvbestemmelse ble tatt inn som 
et grunnleggende behov i tillegg til 15 andre punkter., Tjenesten skulle gis 
uavhengig av hvor tjenestemottaker bodde. Veilederen beskrev det 
hierarkiet mellom sentrale føringer og forklarte tolkning av «skal», «kan» 
og «bør». Dokumentasjon av tjenestene var en skal-oppgave og 
veilederen hadde flere eksempler på prosedyrer og på hvordan 
kommunen skulle løse oppgavene. Veilederne «Kvalitet i pleie og 
omsorgstjenesten» og «Holde orden i eget hus» skulle sees i 
sammenheng. (Sosial- og helsedirektoratet: 2004 a og b). 


Her ser en at rettsikkerheten styrkes ved at innholdet i tjenestene blir 
mer konkretisert, krav til dokumentasjon, forklaring for å forstå tekst i 
sentrale føringer, det etterstrebes kontrollvirksomhet av tjenestene og 
rettigheter ble lovfestet. 


Ett skritt frem og fire tilbake 

Til forarbeidet til Lov om kommunale helse- og omsorgstjenester m.m 
(helse- og omsorgstjenesteloven) er psykisk utviklingshemmede, 
rettssikkerhet og samtykke nevnt i den teksten som handler om tvang og 
makt. Sett i sammenheng med tidligere føringer fikk mennesker med 
utviklingshemning og rettsikkerhet liten plass (St.meld. nr. 47(2008- 
2009)). 


Helse- og omsorgstjenesteloven ble en realitet i 2011. 


Tjenestene står oppført som før, personlig assistanse, praktisk bistand 
og opplæring, støttekontakt, avlastning, med mer. Tjenester etter 
kommunehelsetjenesten ble implementert i den nye loven. I kapittel 4 
stilles det krav til forsvarlighet, pasientsikkerhet og kvalitet, og 
kommunen skal tilrettelegge tjenestene slik at tjenestemottaker får et 
helhetlig og koordinert tilbud, tilbudet skal være verdig, ansatte skal 
være i stand til å utøve sine plikter og det skal sikres tilstrekkelig 
fagkompetanse. Kommunen skal arbeide systematisk for å sikre pasient- 
og brukersikkerhet. Det er lite som sier noe konkret om hva tjenestene 
skal inneholde. 


Samme år kom en ny «Forskrift om helsepersonellovens anvendelse» 
(2011) som etter 8 2 frigjører helsepersonell plikten for å dokumentere 
etter tjenester som innebærer personlig assistanse herunder praktisk 
bistand, opplæring, støttekontakt og avlastning. I veilederen for ledelse 
og kvalitetsforbedring i helseog omsorgstjenesten (2017) står det for de 
som er fritatt dokumentasjonsplikten etter helsepersonellets plikt til å 
journalføre må finne egne rutiner for dokumentasjon. Føringene gir lite 
konkret av hva og hvordan en skal dokumentere. 


Det sett i sammenheng med kravet til forsvarlighet blir spørsmålet 
hvordan skal ansatte drive forsvarlige tjenester uten å dokumentere? 


I 2012 kom en ny St. melding nr 45 (2012-2013), «Frihet og likeverd». I 
denne presiseres viktigheten av at rettsikkerhet blir ivaretatt for 
mennesker med utviklingshemning. Undersøkelser sa til tross for at tiltak 
som skulle sikre gode levekår for utviklingshemmede samsvarte ikke 
rettighetene av hva som ble innfridd. Utfordringene var mange: 
manglende informasjon, lang saksbehandlingstid, urettmessige avslag 
på tjenester, mangelfulle vedtak med mer. På bakgrunn av at mange 
utviklingshemmede har begrensede muligheter for selv å ivareta sine 
rettigheter, anså regjerningen det som viktig at utviklingshemmede 
skulle få mulighet for å kreve sine rettigheter gjennom en rettsprosess 
(St. melding nr 45 (2012-2013)). 


I 2016 kom en NOU (2016:17) «På lik linje Åtte løfter for å realisere 
grunnleggende rettigheter for personer med utviklingshemming» 
Rettsikkerhet har ikke fått et eget kapittel i dette dokumentet, men det 
blir omtalt under et av løftene som foreslås: 


1. Selvbestemmelse og rettssikkerhet 
Under dette løftet trekkes FNkonvensjonen om rettighetene til 
mennesker med nedsatt funksjonsevne (CRPD) inn. Frihet, 
selvbestemmelse og rettsikkerhet er grunnleggende i CRPD.I 
utredningen står det at konvensjonene i liten grad vil gi nye 
rettigheter. Videre skrives det, etter en gjennomgang viser at norsk 
lovverk ikke i tilstrekkelig grad respekterer og sikrer 
utviklingshemmedes rett til frihet og selvbestemmelse etter CRPD. 
Utvalget skriver videre at personer med utviklingshemming har heller 
ikke lik tilgang til rett og rettigheter som andre. Utvalget foreslår 
gratis rettshjelptiltak for utviklingshemmede for at den enkelte kan få 
bistand til å få sine tjenester. Videre foreslår utvalget at CRPD blir 
inkorporert i norsk lovverk. CRPD er den eneste generelle 
sektoroverskridende FN konvensjonen som ikke er tatt inn i norsk 
rett (NOU 2016:17, s 181-186). 
Den 09.03.2021 stemte Stortinget imot å ta inn CRPD i norsk lov 
(Bufdir, 2021). 


De andre løftene har følgende overskrifter: 


2. Likeverdig og inkluderende opplæring 
3. Arbeid for alle 

4. God helse og omsorg 

5. Eget hjem 

6. Kompetanse og kunnskap 

7. Koordinerte tjenester 

8. Målrettet styring (NOU 2016:17) 


Det har ikke kommet noen St. meld etter NOU 2016:17 kom. 


Det gjelder livet 

I 2016 ble det også 
foretatt en E- 
landsomfattende 
tilsyn fra 
helsetilsynet 
overfor helseog 
omsorgstjenester 
for personer med 

utviklingshemming. I 2017 kom det en rapport med tittelen «Det gjelder 
livet». Tittelen sier alt. Det ble foretatt tilsyn med 57 kommuner hvor det i 
45 kommuner ble det avdekket lovbrudd og svikten var av alvorlig art. I 
rapporten skriver helsetilsynet at det var en bekymring for blant annet 
kvaliteten og mangelfull ivaretakelse av rettsikkerheten som var 
bakgrunnen for valg av tema for tilsynet. 


Tjenestene bar preg av manglende styring, høyt risikonivå, tjenestene var 
tilfeldige, mangelfull opplæring, lav kompetanse hos ansatte, fravær av 
brukermedvirkning, manglende informasjon til pårørende og verger som 
dermed ikke blir i stand til å ivareta tjenestemottaker, ansatte hadde ikke 
fått opplæring i diagnoser, mangler i helseoppfølging, svikt i 
legemiddelhåndtering, manglende vurderinger av 
beslutningskompetanse, tjenestene var utilstrekkelige og lite individuelt 
tilpasset, mangelfull bemanning, manglende tjenestebeskrivelser, listen 
av avvik er lang (Helsetilsynet, 2017). Det er mye som tyder på at det går 
den gale veien. 


Helsetilsynet har skrevet følgende i sin rapport «Det gjelder livet»: 


«Den faglige tilnærmingen i tjenesteytingen til mennesker med 
utviklingshemming er målrettet miljøarbeid, som innebærer en 
systematisk tilrettelegging av tjenestene, for at den enkelte kan oppnå 


bedret livskvalitet og personlig vekst og utvikling» (Helsetilsynet 2017, s 
8). 


I juni 2021 kom en ny veileder «Gode helse- og omsorgstjenester til 
personer med utviklingshemming». Veilederen avklarer for leser hvordan 
formuleringer med «skal», «må», «bør» og «kan» skal tolkes. En 
videreføring fra veilederen kvalitet i pleie og omsorgstjenesten fra 2004 
med noen tilføringer. Skal eller må er forankret i lov eller forskrift, eller at 
det har en så sterk faglig forankring at det sjelden vil være forsvarlig ikke 
å gjøre som beskrevet. Bør formuleringer er en sterk anbefaling og kan 
brukes om eksempler eller anbefalte forslag hvordan en kan 
imøtekomme lovkrav (Helsedirektoratet, 2021). 


Veilederen har beskrevet kommunens skal-oppgaver med påfølgende 
forklaringer til hva som menes, ansvarsfordelinger, og konkretiseringer 
av tjenester under hver av oppgavene med henvisninger. Veilederen 
skaper en oversikt over oppgaver, tjenester og ansvarsfordelinger 
(Helsedirektoratet, 2021). 


Som habilitør ser jeg de avvikene som helsetilsynet (2017) påpeker i sin 
rapport «Det gjelder livet». Min erfaring er at faktorer som belyses lite er 
indirekte tid, tid til samarbeid mellom tjenesteytere, samarbeidstid med 
pårørende og eller verger, samarbeidstid på tvers av arenaer og 
kontortid for nødvendig for- og etterarbeid. I noen kommuner har 
primærkontakter I kontordag hver 12. uke og personalmøter med samme 
frekvens. Møtene har en varighet på 1,5 time hvor en skal snakke om 
mange tjenestemottakere. Hvordan skal en få utført arbeid etter 
prinsippene i målrettet miljøarbeid under disse betingelsene? 


Enkeltvedtakene for tjenestene er ofte så diffust formulert at det er ikke 
mulig å forstå hvilke tjenester som skal gis og timer er også ofte tatt vekk 
fra vedtakene. 


Erfaring tilsier at tjenester er kollektive tilpasset og ikke individuelt 
tilpasset, det samme som funnene i rapporten fra helsetilsynet (2017). 
Det blir punkttjenester med høyst nødvendige oppgaver om det er tid til 
det. I noen kommuner er det ønske om å fatte vedtak om tvang og makt 
istedenfor eksempelvis sette inn ressurser. 


Som habilitør får jeg informasjon fra kommuner som har en praksis hvor 
bofelleskap får tildelt et budsjett uavhengig av enkeltvedtak for tjenester 
og behovet for indirekte arbeid, med beskjed om å fordele midlene som 
best de kan. Slik jeg oppfatter det, er det knapt med ressurser og ansatte 
står i daglige dilemmaer om hva de skal prioritere, eksempel 
samarbeidsmøter, nødvendig for- og etterarbeid, eller direkte bistand. 
De står også i daglige dilemmaer overfor hvem de skal prioritere og bistå. 


I tillegg øker byråkratiske krav, og dette skal gjøres innen allerede 
eksisterende rammer (Melberg 2019). I praksis fører det til at 
arbeidstempoet øker og det går ut over andre gjøremål. Min erfaring er at 
ansatte som arbeider under slike betingelser fører til fravær av faglig 
fokus, høyt sykefravær, høy turnover og at ansatte går på akkord med seg 
selv og sitt fag. Det kan føre til at tjenestemottakere får redusert 
livskvalitet og ikke får dekket sine behov. 


Hvordan blir veien videre? 

Når en ser historisk på rettsikkerheten til utviklingshemmede har ikke 
den blitt styrket de siste årene, snarer stikk i strid. Historien forteller oss 
at forsvarlig praksis kommer ikke av seg selv. Det måtte en midlertidig 
lov til for å avvikle institusjonene. Det er som om historien er glemt fra 
institusjonstiden, HVPUreformen/ansvarsreformen, utviklingen av 
rettsikkerheten for utviklingshemmede og kvalitet i tjenestene. Fokuset i 
føringer er i stor grad på systemnivå og hva forvaltningen skal gjøre. Det 
har vel aldri vært så mange systemer for å ivareta avvikshåndtering, 
risikovurderinger, kartlegginger osv, men det ser ikke ut til å bedre 


tjenester, snarere tvert imot. Et spørsmål som er verdt å stille er hvordan 
påvirker føringene holdninger, praksis og hvor vil fokuset være i 
fremtiden? 


Selv om individuelt tilrettelagte tjenester er forankret i lov er hverdagen 
en annen. Innholdet av tjenestene er lite konkretisert sammenlignet med 
det som det var før.Når en ser på definisjonen av rettsikkerhet og 
hvordan rettsikkerheten de senere årene har utviklet seg for mennesker 
med utviklingshemning, har lovreguleringen blitt svekket. Eksempel 
konkretiseringen av grunnleggende behov er tatt vekk. 


I praksis fører det til en større makt hos forvaltere ved at de får en større 
frihet til å utøve praksis uten at enkeltpersoner har en konkret lovfestet 
rett. Er det der friheten skal ligge, eller skal en sikre rettsikkerheten for 
mennesker med utviklingshemning? 

